На основу члана 41. став 10. Пословника Владе (Сл. гласник РС бр. [61/06](http://we2.cekos.com/ce/index.xhtml?&file=f45269&action=propis&path=04526901.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-) - пречишћен текст, [69/08](http://we2.cekos.com/ce/index.xhtml?&file=f59622&action=propis&path=05962201.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [88/09](http://we2.cekos.com/ce/index.xhtml?&file=f69681&action=propis&path=06968101.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [33/10](http://we2.cekos.com/ce/index.xhtml?&file=f74411&action=propis&path=07441101.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [69/10](http://we2.cekos.com/ce/index.xhtml?&file=f77016&action=propis&path=07701601.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [20/11](http://we2.cekos.com/ce/index.xhtml?&file=f80645&action=propis&path=08064501.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [37/11](http://we2.cekos.com/ce/index.xhtml?&file=f82068&action=propis&path=08206801.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [30/13](http://we2.cekos.com/ce/index.xhtml?&file=f93980&action=propis&path=09398001.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [76/14](http://we2.cekos.com/ce/index.xhtml?&file=f103489&action=propis&path=10348901.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-) и [8/19](http://we2.cekos.com/ce/index.xhtml?&file=f140526&action=propis&path=14052601.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-) - др. пропис),

Министарство за рад, запошљавање, борачка и социјална питања објављује

**ИЗВЕШТАЈ**

**О СПРОВЕДЕНОЈ ЈАВНОЈ РАСПРАВИ**

**О НАЦРТУ ЗАКОНА О ВОЛОНТИРАЊУ**

Одбор за привреду и финансије је, на предлог Министарства за рад, запошљавање, борачка и социјална питања, на седници одржаној дана 22. децембра 2021. године утврдио Програм јавне расправе о Нацрту закона o волонтирању (у даљем тексту: Нацрт закона).

 Јавна расправа о Нацрту закона спроведена је у периоду од 24. децембра 2021. године до 13. јануара 2022. године, а текст Нацрта закона био је постављен на интернет страници Министарства за рад, запошљавање, борачка и социјална питања и на порталу е-управе. У току јавне расправе примедбе, предлоге и сугестије, заинтересована лица достављала су писаним путем на адресу Министарства за рад, запошљавање, борачка и социјална питања, Немањина 22-26 или путем електронске поште на адресу: javna.rasprava@minrzs.gov.rs.

У току јавне расправе одржана су три јавна представљања, и то:

* 27. децембра 2021. године у Београду, Булевар Михајла Пупина 2, у Палати Србија, сала 129.;
* 28. децембра 2021. године у Нишу, Дели простор, ул. Давидова 2а;
* 29. децембра 2021. године у Новом Саду, Омладински центар ОПЕНС, Булевар Деспота Стефана 5.

На стручним скуповима у току јавне расправе учествовали су и дали своје примедбе и сугестије представници следећих организација и институција: Кровне организације младих Србоје (КОМС), Савеза удружења омладинских радних акција (СОРОС), Министарства омладине и спорта, Удружења грађана ”Регенерација”, УНИЦЕФ-а, Мисије ОЕБС у Србији, Савеза омладинских удружења из Новог Сада ОПЕНС, Новосадског волонтерског сервиса, Новосадског омладинског форума, ШОСО ”Милан Петровић”, Педагошког друштва Војводине, Youth Fest-а,

Своје писане предлоге и сугестије доставили су електронским путем следеће организације: Републички секретаријат за јавне политике, Министарство правде, Кровна организација младих Србије (КОМС), Унија послодаваца Србије (УПС), Мрежа за политике према дрогама у Југоисточној Европи (ДПНСЕЕ), Министарство правде, ОПЕНС, Удружење грађана за демократију и грађанско образовање „Грађанске иницијативе“, НИС а.д. Нови Сад, Америчка привредна комора у Србији (АПК)

Након спроведене јавне расправе, 24.01.2022. године, одржан је састанак Радне групе за волонтирање, на коме су разматране одредбе које су биле предмет највећег броја предлога, примедаба и сугестија и у вези са којима је Радна група заузимала ставове.

Министарство је, након спроведене јавне расправе и консултација у оквиру Радне групе, сагледало могућност интегрисања изнетих примедаба, предлога и сугестија у текст наведеног Нацрта закона, с циљем унапређења законских решења.

Предлози и сугестије са јавне расправе су разврстане на следећи начин.

1. **Прихваћени и усаглашени предлози учесника јавне расправе и уграђени у Нацрт закона око којих су се сагласили и чланови Радне групе, на састанку одржаном после јавне расправе, и то:**
* **У члану 3. став 1.** дефиниција волонтирања је прецизирана и допуњена тако да уместо речи: „Волонтирање је организовано, добровољно улагање времена, знања и вештина“ стоје речи: „Волонтирање је организовано, добровољно улагање времена, знања, рада и вештина“, на предлог КОМС и СОРОС.
* **Члан 3. став 5.** којим се прописује промовисање волонтирања међу децом и младима пребачен је у Начела волонтирања у члан 12 - Начело добровољности, солидарности и промовисања волонтирања, на предлог УПС.
* **Члан 3. став 8.** допуњен је и прецизиран тако да гласи: „Волонтирање привредног друштва, предузетника и јавног предузећа (у даљем тексту: привредни субјект) је волонтирање које привредни субјект, који послује с циљем стицања добити, организује, односно спроводи самостално укључивањем волонтера из заједнице или својих запослених, или у сарадњи са организаторима волонтирања из члана 8. овог закона, у складу са овим законом“, на предлог РСЈП и НИС.
* **Члан 5. став 1.** прецизиран је тако што је брисана реч „овим“, на предлог УПС.
* **Члан 6.** је прецизиран и усаглашен са Кривичним закоником, на предлог Министарства правде.
* **Члан 8. став 1.** извршена је промена редоследа и груписања организатора волонтирања, на предлог Министарства за људска и мањинска права и друштвени дијалог, на састанку Радне групе после јавне расправе.
* **У члан 8. ст. 2. и 3.** су брисани на предлог КОМС, Удружења „Грађанске иницијативе“, ОПЕНС и РСЈП.
* **У члану 9. став 1.** брисана је тачка 1), на предлог УПС, НИС, АПК и РСЈП.
* **У члану 9.** додати су ст. 6. и 7. којима се прецизира учешће привредног субјекта у организовању волонтирања од стране организатора волонтирања из члана 8. овог закона, као и њихов међусобни однос и статус и права запослених тог привредног субјекта, на предлог АПК.
* **У члану 11.** уређено је оснивање Националног тела за развој волонтирања, његова улога и састав, док ће се подзаконским актом Министарства ближе уредити надлежност, састав, начин избора и рада Националног тела, чиме су прихваћени предлози КОМС, Удружења „Грађанске иницијативе“, СОРОС, ОПЕНС.
* **Члан 12.** допуњен је, прецизиран и усклађен са чланом 3., на предлог УПС, СОРОС, КОМС.
* **У члану 22.** дефинисана је исплата џепарца а посебно џепарца када је одређен буџетом пројекта у складу са програмима Европске уније и међународним програмима, на предлог УПС, Грађанске иницијативе“, КОМС и ОПЕНС.
* **У члану 32. став 2.** део одредбе који се односи на формирање Националног тела за развој волонтирања, је пребачен у члан 11, на предлог ОМС, Удружења „Грађанске иницијативе“, СОРОС, ОПЕНС.
* **Члан 34.** казнене одредбе допуњене су и прецизиране, у складу са претходно извршеним изменама у тексту Нацрта закона.
1. **Предлози учесника јавне расправе око којих није постигнута сагласност:**
* **У члану 3**.да се дода нови став којим се уређује „колективно волонтирање“, ради укључивања омладинских радних акција у Закон, на предлог СОРАС. Овај предлог није прихваћен из разлога што је оцењено да дефиниција волонтирања обухвата колективне видове волонтирања и самим тим организовање и учешће младих у радним акцијама, што је и став чланова Радне групе.
* **У члану 3. став 6.** да се „Ад хок волонтирање“ преименује у „једнократно волонтирање“, или „повремено волонтирање“, на предлог ОПЕНС. Овај предлог није прихваћен јер су чланови Радне групе става да ниједан од понуђених предлога није адекватан, а да се термин у Нацрту закона већ усталио у пракси и постојећем законодавству.
* **У члану 3. став 6.** да се „Ад хок волонтирање“ дефинише као волонтирање које не траје дуже од 10 часова месечно, на предлог КОМС. Након краће дискусије и изношења аргумената за предложено решење сви чланови Радне групе, укључујући и представнике КОМС, су се сагласили да остане предложено законско решење.
* **Члан 6.** предлог да сеовај члан, којим се прописују сметње за волонтирање са корисницима волонтирања који припадају рањивим групама, брише, на предлог КОМС, ДПНСЕЕ. Након краће дискусије и изношења аргумената за предложено законско решење, сви чланови Радне групе, укључујући и представнике КОМС, су се сагласили да остане предложено законско решење.
* **Члан 8.** да се у ставу 1. бришу тач. 7) 8) и 9), којим се предвиђа да организатори волонтирања у складу са овим законом могу бити црква или верска организација, синдикат или политичка странка и удружење послодаваца и друга удружења, је на предлог СОРАС. Овај предлог није прихваћен јер не стоји образложење предлагача да би ове организације могле да користе волонтирање у сврху националне, верске или политичке припадности, имајући у виду да је у члану 4. Нацрта закона прописано да се те активности не сматрају волонтирањем.
* **У члану 9.** да се дода нови став којим се предвиђа могућност да привредни субјект приликом организовања волонтирања може да укључи и лица која нису запослена код њега. Овај предлог СОРАС није прихваћен јер је таква могућност већ прописана у ставу 1. истог члана.
* **У члану 21.** да се допуни правом волонтера „да развија друштвену комуникацију, дружељубивост, приврженост заједници, одговорност, радне навике и солидарност са осталим волонтерима, нарочито код колективног волонтирања“, на предлог СОРАС -а. Овај предлог није прихваћен јер не представља права волонтера, већ развијање својстава и особина које су већ обухваћене начелима волонтирања у Нацрту закона.
* **У члану 21.**  **став 2.** да се брише реч: „пензијско“, на предлог УПС, што није у складу са важећим прописима у области пензијског и инвалидског осигурања.
* **Члан 25. став 1.** да се обавезе организатора волонтирања допуне новом тачком са обавезом пријаве у евиденцију организатора волонтирања и вођења евиденције о волонтерима и волонтерским активностима, на предлог СОРАС-а. Овај предлог није прихваћен из разлога што је ова обавеза организатора волонтирања прописана у члану 32. Нацрта закона.

Након разматрања свих примедби и предлога, уважавајући интересе свих страна, предложиће се компромисно решење којим ће се у највећој мери изаћи у сусрет свим наведеним захтевима и ускладити са упоредним законодавством и међународним стандардима.

У Београду, дана 25.01.2022. године